आइये एक बार फिर अपने आदरणीय लेखक के सम्मानों की ओर ध्यान केंद्रित करें। हमारे सम्मानित लेखक को एक ही संस्थान से कई-कई बार सम्मानित किया जा चुका है। जिस प्रकार भारत सरकार देश के नागरिकों को और कभी-कभी विदेशियों को भी भारतमाता की सेवा के लिए पहले पद्मश्री पिफर पद्मभूषण और पद्मविभूषण तथा अंत में भारतरत्न से नवाज़ती है उसी प्रकार हमारे साहित्य सेवी संस्थान भी छोटे सम्मानों से प्रारंभ कर बड़े सम्मानों तक पहुँचते हैं जैसे साहित्यश्री के बाद साहित्यभूषण और साहित्यविभूषण तथा अंत में साहित्यरत्न। हमारे फिल्मकार सत्यजीत रे ने पद्मश्री से भारतरत्न तक पहुँचने के लिए पूरा जीवन लगा दिया। भारतरत्न से पहले ऑस्कर भी लेना पड़ा लेकिन साहित्य के क्षेत्र में इतना अंधेर नहीं है। साहित्यश्री से साहित्यरत्न तक चारों सम्मान आप चाहें तो एक ही वीपीपी से मँगवा सकते हैं।